Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets forordning om ændring af forordning (EF) 2037/2000 for så vidt angår kritiske anvendelser og udførsel af haloner, udførsel af produkter og udstyr, der indeholder chlorfluorcarboner, samt begrænsninger vedrørende bromchlormethan"

(KOM(2002) 642 endelig - 2002/0268 (COD))

(2003/C 95/08)

Rådet for Den Europæiske Union besluttede den 10. december 2002 under henvisning til EF-traktatens artikel 175 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Sektion for Landbrug, Udvikling af Landdistrikterne og Miljø, som udpegede Paolo Braghin til ordfører. Sektionen vedtog sin udtalelse den 4. februar 2003.

Det Europæiske Økonomiske og Sociale Udvalg vedtog på sin 397. plenarforsamling af 26. og 27. februar 2003, mødet den 26. februar, følgende udtalelse med 111 stemmer for og 3 hverken for eller imod.

1. Indledning

1.1. Det foreliggende forslag til forordning (EF) 2037/2000 er trods sit begrænsede omfang endnu et fremskridt i EU's indsats for at afskaffe de stoffer, som bevisligt er ansvarlige for nedbrydningen af ozonlaget i stratosfæren og den deraf følgende kraftigere ultraviolette stråling.

1.2. Siden vedtagelsen af Montreal-protokollen, som påbød de første foranstaltninger til kontrol af produktionen og forbruget af CFC og halon, er EU altid gået i spidsen for den gradvise afskaffelse og/eller erstatning af alle produkter, som ifølge videnskabelige undersøgelser er ansvarlige for nedbrydningen af ozonlaget. EØSU har altid givet sin politiske støtte til EU's strategi og har undertiden også med kritiske bemærkninger bidraget til opfyldelsen af det prioriterede mål om et højt miljøbeskyttelsesniveau under hensyntagen til EU's produktionsstruktur(1).

1.3. EU's lovgivning og dens rettidige omsættelse til national ret har hidtil givet den europæiske industri mulighed for at opretholde sin konkurrenceevne på verdensplan, eftersom den gradvise og ofte foregribende afskaffelse af potentielt farlige stoffer er blevet fulgt op af den videnskabelige udvikling og anvendelse af alternative stoffer. Dette har gjort det muligt at forene produktionens opretholdelse med en bedre miljøbeskyttelse.

1.4. De foreslåede ændringer ligger i forlængelse af EU's hidtidige indsats, som i de sidste ti år altid har ligget i frontlinien såvel mht. lovgivningens udvikling som dens anvendelse. En bæredygtig udvikling kræver nemlig ikke blot en forebyggende indfaldsvinkel til produkternes udvikling og produktionsprocesserne, men også en holdning, som tager hensyn til de globale konsekvenser i verdens forskellige regioner.

2. Resumé af Kommissionens forslag

2.1. Under anvendelsen af forordning (EF) nr. 2037/2000 har der vist sig nogle problemer, som er blevet drøftet med medlemsstaterne i forvaltningsudvalget, og som de foreslåede ændringer søger at løse for at opnå en effektiv og sikker anvendelse af forordningen.

2.2. Den første ændring vedrørende det kontrollerede stof, halon, fastsætter, at der ved gennemgangen af bilag VII om nødvendigt skal fastlægges tidsplaner for gradvis reduktion af kritiske anvendelser af halon.

2.3. Den anden ændring vedrører udførsel af halon. Fra den første januar 2004 vil der kun være tilladelse til at udføre halon til de kritiske anvendelser, der er opført i bilag VII, for at sikre, at udførsel af halon sker under sikre forhold.

2.4. Den tredje ændring tager sigte på at bremse den stigende eksport af brugt køle- og luftkonditioneringsudstyr til udviklingslande. Da der mangler destruktionsanlæg i disse lande, kan de CFC'er, som findes i sådanne apparater, i sidste instans sive ud i atmosfæren og beskadige ozonlaget.

2.4.1. Samtidig udelukkes andre produkter, som indeholder stift isoleringsskum eller integralt skum, der er produceret med CFC, og som især findes i brugte fly og biler, udtrykkeligt fra forbuddet i artikel 11 i forordning (EF) nr. 2037/2000. Dette afgrænser eksportforbuddets anvendelsesområde.

2.5. Den fjerde ændring vedrører det nye stof i det nuværende bilag II, bromchlormethan, som hermed indsættes i bilag I, gruppe III, så det kommer med i den samme ordning som de andre kontrollerede stoffer.

3. Bemærkninger til indhold og fremtidsudsigter

3.1. EØSU er enigt i de foreslåede ændringer, som ligger på linie med miljømålet for forordning (EF) 2037/2000, og som sigter på at finde pragmatiske løsninger, så målene kan opfyldes mere sikkert og effektivt.

3.2. EØSU bifalder især tilgangen til eksport, som kræver en særlig tilladelse og streng kontrol for at begrænse spredningen af ozonlagsnedbrydende stoffer også i tredjelande, der ikke har underskrevet Montreal-protokollen.

3.3. EØSU er klar over de problemer, der er med at afskaffe CFC-indeholdende skum, som findes i mange andre apparater end køleskabe og frysere, såsom køretøjer og fly, hvor der er risiko for, at de kritiske stoffer ved deres endelige destruktion slipper ud i atmosfæren. Skønt det endnu ikke har været muligt at finde en passende løsning, udtrykkes der håb om, at problemet tages op ikke blot i det kommende forslag til en integreret produktpolitik, men også som et selvstændigt aspekt.

3.4. I den endelige udgave af forordningen bør der rettes op på uoverensstemmelsen mellem ordlyden af punkt 3, litra c), og punkt 4, litra a), da den tekst, der refereres til, er nøjagtig den samme.

3.5. Som EØSU allerede har understreget i mange udtalelser, er det vigtigt at finde frem til mekanismer, som kan tilskynde til udvikling af erstatningsprodukter og finansiere programmer for videnskabelig forskning i ikke-forurenende alternative produkter, så deres miljømæssige "merværdi" bliver grundigt undersøgt og verificeret over tid.

3.5.1. EØSU udtrykker tilfredshed med, at kandidatlandene allerede har fået tilstrækkelig støtte til at gennemføre forordning nr. 2037/2000, og at de har tilsluttet sig Montreal-protokollen, hvilket er en uomgængelig forudsætning for at kunne operere på sammenhængende og ensartede vilkår i et udvidet EU.

3.6. I lyset af ovennævnte og den nye situation, der vil opstå i 2004 - ikke blot med den nye eksportordning fra 1. januar 2004, men især med EU's udvidelse - hælder EØSU til den opfattelse, at tiden nu er inde til en gennemgribende revision med henblik på en ny forordning i stedet for disse gentagne ændringer.

3.7. EØSU anmoder endnu en gang Kommissionen om at arbejde videre med det grundlæggende mål om i denne globale kamp at inddrage alle de lande, der ikke har underskrevet Montreal-protokollen. Denne protokol har givet store resultater i nogle udviklingslande, hvor man allerede er ved at indstille anvendelsen af CFC'er og erstatte dem med mere miljøvenlige teknologier.

Bruxelles, den 26. februar 2003.

Roger Briesch

Formand for

Det Europæiske Økonomiske og Sociale Udvalg

(1) Jf. udtalelserne, EFT C 49 af 24.2.1992; EFT C 287 af 4.11.1992; EFT C 201 af 26.7.1993; EFT C 52 af 19.2.1994 og NAT/002 - EFT C 40 af 15.2.1999, s. 34-37.